१९५० को सन्धि र सीमाका विषयमा भारतसँग दह्रोसँग आफ्नो पक्ष राखेका छौं : प्रधानमन्त्री दाहाल
प्रधानमन्त्री पुष्मकमल दाहालले भारतीय अधिकारीहरूसँग भएका पछिल्ला बैठकहरूमा नेपालको पक्षबाट सन् १९५० को सन्धि र सीमा विवादका विषयमा आफ्ना पक्ष दह्रोसँग राखिएको बताएका छन् ।
काठमाडौँ — प्रधानमन्त्री पुष्मकमल दाहालले भारतीय अधिकारीहरूसँग भएका पछिल्ला बैठकहरूमा नेपालको पक्षबाट सन् १९५० को सन्धि र सीमा विवादका विषयमा आफ्ना पक्ष दह्रोसँग राखिएको बताएका छन् ।बुधबार प्रतिनिधिसभाको कानुन, न्याय तथा मानवअधिकार समितिको बैठकमा प्रधानमन्त्री दाहालले मुलुकको हितलाई अगाडि राखेर नै कुरा राखिएको र मुलुकको आर्थिक हितलाई प्राथमकिता दिइएको बताए । नेपालको राष्ट्रिय हित, जनताको बृहत्तर हित र आर्थिक समृद्धिलाई ध्यानमा राखेर भारतीय पक्षसँग नेपालले कुरा राखेको प्रधानमन्त्रीको भनाइ थियो । उनले कतिपय विषयमा भने भारतसँग नेपाली पक्षले आफ्ना कुरा दह्रोसँग राखेको बताए । ती विषयमा सीमा समस्या पनि रहेको उनको भनाइ थियो । 'भारतसँग कतिवपय विषयमा अलि टफ डिस्कसन नभएको होइन । सन् १९५० को सन्धि, सीमा विवाद सँग सम्बन्धित विषयमा हामीले विगतदेखिको पोजिसनलाई दह्रोसँग राखिएको छ,' उनले भने ।त्यस्तै, प्रधानमन्त्री दाहालले पञ्चेश्वर जलविद्युत् परियोजनाको कार्य प्रारम्भको तयारी अन्तिम चरणमा पुर्‍याइएको पनि जानकारी दिए । उनले पञ्चेश्वरको डीपीआर स्वीकृत गर्न चरणमा पुगेको पनि बताए । उनले भने, 'पञ्चेश्वर अन्तिम चरणमा पुगेको छ, डीपीआर फाइनल गर्ने कुरा । आउने केही दिनभित्र ब्रेकथ्रू हुन्छ,' उनले भने ।